**Mirza Begić**, nado o 9 de xullo de 1985 en Bijeljina, é un ex xogador profesional de baloncesto con pasaporte esloveno. Cunha altura de 2,16 metros, xogaba na posición de pivote.

Traxectoria
-----------

### Club

Begić comezou a xogar profesionalmente no KK Sloboda Tuzla bosníaco, onde estivo ata o ano 2002. Alí fixo o seu debut coma profesional na tempada 2001-02 na liga bosníaca. En 2002 trasladouse a Eslovenia, onde pasou por tres equipos en tres anos: o KK Koper, o filial do KK Union Olimpija e o Triglav Kranj. Na súa primeira tempada na liga eslovena, Begić acadou 7.0 puntos, 5.0 rebotes e 1.7 minutos por encontro.

No ano 2004, fichou polo Virtus Bologna italiano, pero na primeira tempada foi cedido ó Huy Basket belga, onde fixo 6.3 puntos e 4.2 rebotes por partido. Na seguinte tempada xa en Boloña, foi cortado polo equipo. Na tempada 2006-07, volveu a Eslovenia, ó fichar polo KD Slovan. Alí mellorou os seus rexistros, chegando a case 10 puntos e 6 rebotes por encontro na Liga ABA e na liga eslovena. Ó remate da tempada, presentouse ó Draft da NBA de 2007, pero non foi elixido por ningún equipo.

O 30 de xullo de 2007, asinou un contrato de dous anos co KK Union Olimpija, equipo co cal debutou na Euroliga. Nesta segunda etapa no Union Olimpija, gañou ligas e dúas copas eslovenas, nos anos 2008 e 2009. O 24 de novembro de 2008 renovou o seu contrato por dúas tempadas máis, pero na tempada 2009-10 fichou polo Žalgiris Kaunas lituano, onde se proclamou campión da Baltic Basketball League no ano 2010.

O 18 de xaneiro de 2011, Begić fichou polo Real Madrid da Liga ACB ata o remate da tempada 2012-13. Begić debutou co Real Madrid o 30 de xaneiro de 2011 na vitoria do seu equipo por 61-62 na pista do Assignia Manresa. Begić contribuíu con dous puntos saíndo dende o banco. Na tempada 2011/12, proclamouse campión da Copa do Rei na vitoria do Real Madrid sobre o FC Barcelona Regal por 74-91, onde achegou 10 puntos, 4 rebotes e 2 tapóns. Na tempada seguinte, a 2012/13, gañou a Liga ACB e a Supercopa de España. Ademais, disputou a final da Euroliga, onde o Real Madrid perdeu por 100-88 contra o Olympiacos grego.

Foi precisamente o Olympiacos o equipo que fichou por dous anos a Begić ó remate da tempada, o 20 de xullo de 2013. Tras unha tempada, deixou o Olympiacos.

O 20 de setembro de 2014, Begić asinou un contrato dun ano co Union Olimpija. O 19 de novembro de 2014, rematou a súa segunda etapa no club esloveno para asinar un contrato dun mes co Laboral Kutxa da Liga ACB. O 24 de decembro de 2014, estendeu o seu contrato co Laboral Kutxa ata o remate da tempada.

O 21 de setembro de 2020, Begić anunciou a súa retirada coma xogador profesional ós 35 anos de idade.

### Selección

Begić comezou a súa traxectoria coma internacional na selección sub-20 de Eslovenia, coa que disputou en Rusia o Eurobasket sub-20 no ano 2005. Eslovenia rematou na 10ª praza, e Begić foi o máximo taponador do torneo, ó facer 5.5 tapóns por encontro en 8 partidos disputados.

Xa coa selección absoluta, disputou o Eurobasket de 2011, no que Eslovenia rematou na 7ª posición. Begić rematou o torneo sendo o máximo taponador, con 1.9 tapóns por partido, e o décimo máximo reboteador, con 6.5 rebotes por encontro. No ano 2013 xogou de novo o Eurobasket con Eslovenia, rematando na 5ª posición, e sendo de novo un dos máximos taponadores do campionato, con 1.5 por partido.

Notas
-----

1. ↑  "El Real Madrid ficha a Mirza Begic". Arquivado dende o orixinal o 22 de febreiro de 2014. Consultado o 13 de febreiro de 2014.
2. ↑  "Mirza Begic ya es nuevo jugador del Olympiacos". Arquivado dende o orixinal o 09 de febreiro de 2014. Consultado o 13 de febreiro de 2014.
3. ↑  "Mirza Begić joined Union Olimpija". *abaliga.com*. Arquivado dende o orixinal o 21 de setembro de 2014. Consultado o 22 de setembro de 2014.
4. ↑  "Laboral Kutxa Baskonia refuerza su juego interior con Mirza Begic". *acb.com*. Arquivado dende o orixinal o 21 de novembro de 2014. Consultado o 19 de novembro de 2014.
5. ↑  "Baskonia extends Mirza Begic. Lamont Hamilton set to leave". *Sportando.com*. Arquivado dende o orixinal o 24 de decembro de 2014. Consultado o 24 de decembro de 2014.
6. ↑  Mirza Begic retires at 35

Véxase tamén
------------

### Ligazóns externas

* Perfil en Euroleague.net *(en inglés)*
* Perfil en ACB.es *(en castelán)*

|  |  |
| --- | --- |
| Control de autoridades | 
* Wd: Q971495
* ACB: 20204149
* Basketball-Reference: begicmi01
* Euroleague: JBJ
* FIBA: 44006

 |